Virallinen lehti nro C 279 , 01/10/1999 s. 0084



A4-0208/99 Päätöslauselma komission tiedonannosta kuluttajapolitiikan toimintasuunnitelmasta 1999 - 2001 (KOM(98)0696 - C4-0035/99) Euroopan parlamentti, joka - ottaa huomioon komission tiedonannon (KOM(98)0696 - C4-0035/99), - ottaa huomioon BSE-tautia käsittelevän väliaikaisen tutkintavaliokunnan 7. helmikuuta 1997 antaman kertomuksen ((A4-0020/97.)) ja BSE-tautia koskevien suositusten seurannasta vastaavan väliaikaisen valiokunnan 14. marraskuuta 1997 antaman kertomuksen ((A4-0362/97.)), - ottaa huomioon 19. marraskuuta 1997 antamansa päätöslauselman edellä mainitusta kertomuksesta ((EYVL C 371, 8.12.1997, s. 81.)), - ottaa huomioon 15. huhtikuuta 1999 antamansa päätöslauselman komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle toisesta BSE-seurantaa koskevasta puolivuotiskertomuksesta (KOM(98)0598 - C4-0686/98) ((Kyseisen istunnon pöytäkirja, osa II, kohta 14.)), - ottaa huomioon ympäristö-, terveys- ja kuluttajansuojavaliokunnan mietinnön sekä oikeusasioita ja kansalaisten oikeuksia käsittelevän valiokunnan ja kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnot (A4-0208/99), A. ottaa huomioon, että nykyinen toimintasuunnitelma on ensimmäinen toimintasuunnitelma, joka otetaan käyttöön kuluttajapolitiikalle enemmän painoarvoa ja laajemmat ulottuvuudet antavan Amsterdamin sopimuksen voimaantulon jälkeen, B. ottaa huomioon, että kuluttajien etujen ajamista koskevat toimet ovat ensisijaisen tärkeitä kuluttajien luottamuksen säilyttämiseksi sisämarkkinoihin ja siksi merkittäviä EU:n talouden yhtenäiselle ja tasapainoiselle kehitykselle, C. ottaa huomioon, että GMO:ien nopean kehityksen aiheuttamat seuraukset kaikilla aloilla (lääkevalmisteet, maatalous, elintarvikkeet) ja niiden ympäristöön levittämisen mahdolliset vaikutukset tekevät huolellisen seurannan ja lisätutkimukset tarpeellisiksi, D. katsoo, että komission antama tunnustus tarpeelle kehittää eurooppalaisten kuluttajaneuvonta- ja valistuskeskusten (Euroquichets) verkkoa on erittäin tärkeä sen kannalta, että kuluttajille voidaan tarjota tuotteiden käyttöä, uusia palveluja ja terveyttä sekä turvallisuutta koskevia tietoja; 1. Pitää ehdotettua toimintasuunnitelmaa myönteisenä siinä mielessä, että komissio ilmoittaa siinä selvästi, mitkä ovat kolmivuotiskauden toteutettavissa olevat ensisijaiset tavoitteet; 2. Pyytää komissiota esittämään parlamentille säännöllisin väliajoin kertomuksen toimintasuunnitelman täytäntöönpanosta, jotta sen edistymistä voidaan arvioida jokaisessa vaiheessa; 3. Muistuttaa komissiota 18. marraskuuta 1998 transatlanttisesta talouskumppanuudesta antamassaan päätöslauselmassa ((EYVL C 379, 7.12.1998, s. 94.)) esittämästään pyynnöstä aloittaa neuvottelut USA:n kanssa tavoitteena luoda geenimuuntelusta vapaiden ja luonnonmukaisten elintarvikkeiden kategoria ja korostaa tarvetta tarjota Euroopan kuluttajille luotettava vaihtoehto geneettisesti muunnetuille elintarvikkeille; 4. Pyytää komissiota vaikuttamaan siihen, että kansainvälisesti tunnustetut kuluttajan perusoikeudet vahvistetaan WTO:n menettelytapojen yhteydessä, jotta kuluttajan edut ja toive vapaakaupan tuomasta taloudellisesta kasvusta voidaan sovittaa yhteen; muistuttaa komissiota, että kuluttajan perusoikeuksiin kuuluvat turvallisuus, tiedonsaanti, valinnanmahdollisuus, edustus, korvaus, valistus, tyytyväisyys ja puhdas ympäristö; 5. Pyytää komissiota puolustamaan voimakkaasti Euroopan unionin kuluttajien etuja Maailman kauppajärjestön (WTO) puitteissa käsiteltävissä nykyisissä tai tulevissa riita-asioissa; 6. Pyytää komissiota esittämään selkeän strategian, jota noudatetaan WTO:n kanssa käytävissä tulevissa neuvotteluissa, jotta turvattaisiin eurooppalaisen kuluttajapolitiikan tehokkuus WTO:n sääntöjen suhteen; 7. Kehottaa komissiota ehdottamaan kokonaisvaltaista ja horisontaalista lähestymistapaa alaikäisten suojelemiseksi mahdollisilta vaarallisilta sisällöiltä (liiallinen väkivalta, pornografia) ja sisällyttämään tämän yhdessä terveys- ja turvallisuusnäkökohtien kanssa toimintasuunnitelmaan «Televisio ilman rajoja» -direktiivin (89/552/ETY, muutettuna direktiivillä 97/36/EY) ja neuvoston 17. helmikuuta 1997 Internetistä antaman päätöslauselman määräysten mukaisesti; 8. Pyytää EU:n toimielimiä soveltamaan perustamissopimuksen mukaista korkeatasoista kuluttajansuojaa välttämättömänä ehtona tuleville, uusille tai muutetuille direktiiveille, ja vaatii komissiota kehittämään järjestelmällisen arviointivälineen tämän vaatimuksen täyttämiseksi; 9. Pyytää komissiota valvomaan perusteellisemmin direktiivien saattamista osaksi jäsenvaltioiden kansallista lainsäädäntöä soveltamalla kaikkia käytössään olevia juridisia keinoja tämän toteuttamiseksi; 10. Pyytää komissiota käyttämään johdonmukaisesti EY:n perustamissopimuksen 153 artiklaa (entinen 129 a artikla) oikeusperustana Euroopan unionin politiikkaa kehitettäessä; 11. Pyytää komissiota varmistamaan, että jäsenyyttä hakeneet maat hyväksyvät ja panevat täytäntöön täysimääräisesti EU:n kuluttajansuojalainsäädännön unioniin liittymisen edellytyksenä, sekä elvyttämään ja vahvistamaan näiden kanssa käymäänsä vuoropuhelua; 12. Pitää myönteisenä komission aikomusta antaa vertailevia kertomuksia siitä, kuinka jäsenvaltiot ovat panneet EU:n lainsäädännön täytäntöön ja saattaneet sen osaksi kansallista lainsäädäntöään; pyytää komissiota kuitenkin paneutumaan voimakkaammin perustamissopimuksen mukaiseen tehtäväänsä valvoa kaikkia kuluttajapolitiikan aloja jäsenvaltioissa; 13. Toivoo, että uusi toimintasuunnitelma stimuloi alakohtaisia toimia monipuolisesti mutta ei korvaa niitä ja vahvistaa siten kulutuksen kulttuuria koskevia näkökohtia; Kuluttajan etujen ajaminen entistä voimakkaammin kaikkialla EU:ssa 14. Pitää myönteisenä komission aikomusta parantaa kuluttajien nykyisin epätyydyttävää edustusta kaikilla tasoilla ja pyytää komissiota ottamaan käyttöön toimenpiteitä, joilla parannetaan kuluttajien edustajien järjestelmällistä liittämistä seurattavaan ja avoimeen päätöksentekoprosessiin, erityisesti televiestinnän, tietoyhteiskunnan, elintarvikkeiden, rahoituspalvelujen ja liikenteen aloilla; 15. Myöntää, että eturyhmien välisellä vuoropuhelulla voi olla merkitystä lainsäädäntöprosessille; varoittaa kuitenkin, että vuoropuhelu voidaan käynnistää vain, mikäli se täyttää seuraavat ehdot: resurssien tasapaino, asetetut tavoitteet, jäsennelty rakenne sekä ennalta suunniteltu ja avoimesti laadittu aikataulu; 16. Pyytää komission oman kuluttajakomitean sekä kansallisten kuluttajajärjestöjen ja sääntelyelinten liittämistä EU:n lainsäädännön täytäntöönpanoon; 17. Pyytää komissiota tukemaan ja kannustamaan kuluttajien edustajien osallistumista kansainvälisiin elimiin, jotka ovat EU:n kuluttajien kannalta tärkeitä; 18. Toivoo, että nykyiset komiteat (neuvoa-antava kuluttajakomitea, uusien jäsenvaltioiden neuvoa-antava komitea) kokoontuisivat useammin kuin ennen ja että niissä lisättäisiin edustajien määrää jäsenvaltiota kohden; 19. Ilmaisee tyytyväisyytensä komissiolle siitä, että se on sisällyttänyt kuluttajavalistuksen koulutustoimiin kaikilla koulujärjestelmän tasoilla peruskoulusta aikuiskoulutukseen, yliopisto mukaan lukien (kuluttajia koskeva eurooppalainen lainsäädäntö), ja luo sille erityisbudjetin toimintasuunnitelmassa; 20. Ehdottaa kuitenkin välittömänä ja käytännöllisenä toimena tämän aiheen sisällyttämistä Comenius-ohjelman temaattisiin suuntaviivoihin tai Erasmus-ohjelman temaattisiin verkkoihin; 21. Toivoo samassa tarkoituksessa, että komissio laatii aloitteita, joilla pyritään edistämään kouluttamista tiedotusvälineiden ymmärtämiseksi ja käyttämiseksi; Korkeatasoinen kuluttajien terveyden ja turvallisuuden suojelu EU:ssa 22. Pyytää komissiota ottamaan edelleenkin erityisen tarkasti huomioon BSE-kriisin vakavat, elintarvikkeiden turvallisuuteen liittyvät seuraukset ja kuluttajien terveyden (Creutzfeldt-Jakobin tauti); 23. Panee merkille komission aikomuksen ehdottaa merkintöjä, jotka tarjoavat tietoja allergeeneista, intoleranssista, terveysvaikutuksista ja ravintosisällöstä, mutta pitää valitettavana sitä, että komissio ei ole vielä saanut valmiiksi parlamentin pyytämää, nykyisen tuotemerkintöjä koskevan lainsäädännön tarkistamista; 24. Pyytää komissiota esittämään pitkään odotetut, vihreään kirjaan Euroopan unionin elintarvikelainsäädännön yleisistä periaatteista (KOM(97)0176) liittyvät seurantatoimensa; 25. Pyytää komissiota perustamaan tuoteturvallisuusverkon osana yleisestä tuoteturvallisuudesta vuonna 1992 annetun direktiivin 92/59/ETY ((EYVL L 228, 11.8.1992, s. 24.)) tarkistamista; 26. Pahoittelee, että lastenhoitotuotteiden turvallisuutta koskeviin toimiin ei vieläkään ole ryhdytty; 27. Pyytää komissiota ryhtymään toimiin ftalaatin poistamiseksi vauvoille ja pienille lapsille tarkoitetuista PVC:tä sisältävistä leluista; 28. Pyytää komissiota ottamaan huomioon turvallisuutta, laatua, moninaisuutta, ympäristönsuojelua ja kestävyyttä koskevat kuluttajanäkökohdat YMP:n uudistuksen yhteydessä, kuten komission kuluttajakomitea on esittänyt; 29. Pyytää komissiota kehittämään monitieteisen lähestymistavan antibioottien vastustuskykyyn liittyvän ongelman hoitamiseen, ottaen huomioon neljälle tärkeimmälle eläinruoissa käytetylle antibiootille äskettäin annetun käyttökiellon; 30. Pitää myönteisenä sitä, että EU sisällyttää ennalta varautumisen periaatteen seuraavasta WTO:n kierroksesta käytäviin keskusteluihinsa; pahoittelee, että komissio ei ole toteuttanut tätä periaatetta täysimääräisesti, ja pyytää, että EU:n riskien analysointia koskevaa lähestymistapaa tarkistetaan riskien arvioinnin, johdonmukaiseen ja perusteelliseen riskinhallintaan liittyvän myöhemmän kehityksen ja kommunikaatiotapojen osalta tavalla, jolla on varmistettava ennalta varautumisen periaatteen tiukka noudattaminen ja suojauduttava standardeilta, jotka asetetaan WTO-neuvotteluissa alimmalle yhteiselle tasolle; 31. Pyytää komissiota vaikuttamaan WTO:n yhteydessä siihen, että ennalta varautumisen periaatetta noudatetaan tiukasti kuluttajansuojaa koskevan lainsäädännön alalla, ja estämään sen, että maat, joissa on väljimmät normit, määräävät WTO-neuvotteluiden tuloksen; 32. Pyytää komissiota esittämään ympäristöalan tietoja koskevan direktiivin perusteellista tarkistamista siten, että siinä varmistetaan ympäristövahinkojen sekä kuluttajalle siitä koituvia vaikutuksia koskevien tietojen parempi saatavuus; EU:n kuluttajien taloudellisten etujen täysi kunnioittaminen 33. Pitää valitettavana viimeaikaisia kuluttajien kannalta epäedullisia ilmoituksia siitä, että pankit nostavat valuutanvaihtomaksujaan huomattavasti; pyytää komissiota seuraamaan tilannetta säännöllisesti ja ryhtymään tarvittaessa asianmukaisiin toimiin; 34. Pyytää komissiota äskettäisen Euroopan yhteisöjen tuomioistuimen tuomion ns. Silhouette-asiassa ((Asia C-355/96, Euroopan yhteisöjen tuomioistuimen tuomio 16.7.1998.)) johdosta tarkistamaan ja muuttamaan nykyistä EU:n tuotemerkkidirektiiviä sen varmistamiseksi, että voimakkaat yritykset eivät voi käyttää sitä vääristääkseen kuluttajahintoja; muistuttaa komissiota, että se on luvannut järjestää kiireellisesti rinnakkaistuonnin ongelmia käsitteleviä kuulemistilaisuuksia; 35. Toivoo, että kirjojen hinnoittelussa voitaisiin löytää kultainen keskitie, jolla taattaisiin samalla kertaa moniarvoisuus ja yhä laajemmat mahdollisuudet lukemiseen ja ehkäistäisiin ennakolta liiallisen keskittymisen vaarat, jotka ovat monimuotoisuuden ja laadun kannalta haitallisia; 36. Kehottaa tässä samassa tarkoituksessa komissiota varmistamaan «Televisio ilman rajoja» -direktiivin soveltamisen, erityisesti etämyynnin ja mainoslähetysten keston ja tiheyden sääntelyn osalta; 37. Kehottaa komissiota pyrkimään alkuperänimitysten merkitsemistä (asetus (ETY) N:o 2081/92) ja tuotteiden erityisluonnetta (asetus (ETY) N:o 2082/92) koskevien neuvoston asetusten tiukempaan täytäntöönpanoon, jotta tuotekuvaukset olisivat helpommin luettavia, ja tekemään nopean ja vertailevan yhteenvedon näiden asetusten täytäntöönpanosta jäsenvaltioissa; 38. Kehottaa komissiota edistämään korkeiden laatustandardien erityistä merkitsemistä muun muassa luetteloimalla tavaramerkit, tuotemerkit tai todistukset etenkin käsityöalalla ja antamalla niistä laajasti tietoja, kun ne ovat ammattilaisten työtä, ja sisällyttämään huippulaadun niiden painopistealueiden joukkoon, jotka esitetään vuosittain kuluttajajärjestöille niiden hankkeita varten (asiakirjan liite II, osa II), ja pyytää, että eurooppalaiset kuluttajaneuvonta- ja valistuskeskukset ottavat sen huomioon; 39. Pyytää komissiota ja neuvostoa esittämään jäsenvaltioille Euroopan parlamentin kuulemisen jälkeen suosituksen, jossa määrätään vähimmäisehdot vakuutusasiamiehen ammattiin pääsylle ja sen harjoittamiselle, asiamiehen antamien neuvojen ja tietojen laadulle sekä rangaistukset kansallisen lainsäädännön rikkomisesta; 40. Pahoittelee, että viimeaikainen teollisuuden ja kuluttajien edustajien välinen vuoropuhelu itsesäätelystä kiinnitysluottojen alalla ei tuottanut toivottavaa tulosta; pyytää komissiota tekemään lainsäädäntöehdotuksia; 41. Pitää myönteisenä komission ehdotusta direktiiviksi sähköistä kaupankäyntiä sisämarkkinoilla koskevista tietyistä oikeudellisista näkökohdista (KOM(98)0586) ja pyytää komissiota varmistamaan, että kuluttajien luottamuksen kehittäminen tarjoamalla mahdollisuus hyvityksen saamiseen ja tietosuojaan sekä toteuttamalla kuluttajajärjestöjen laajamittainen edustus ja kuuleminen saa ensisijaisen aseman tällä alalla; 42. Pitää myönteisenä komission työtä oikeussuojan saatavuuden alalla; kehottaa komissiota kuitenkin panemaan viipymättä täytäntöön toimenpiteet, joita se on esittänyt tiedonannossaan kuluttajariitojen ratkaisemisesta tuomioistuinten ulkopuolella (KOM(98)0198); muistuttaa komissiota kuitenkin sen velvollisuudesta arvioida sitä, kuinka suositus tuomioistuimen ulkopuolisia sovitteluelimiä koskeviksi perusteiksi edistyy, ja antaa kertomus viimeaikoina käyttöönotetun kuluttajavalituksia koskevan lomakkeen selkeydestä ja saatavuudesta; 43. Kehottaa tutkimaan, onko mahdollista luoda yhdenmukainen laskutuskaavake, jossa olisi lyhyesti esitetty tiedot rajat ylittävien riitojen ratkaisemisessa toimivaltaisista elimistä sekä liiketoimien maksuehdoista; 44. Kehottaa komissiota ja jäsenvaltioita edistämään tietotekniikan uusien sovellutusten saatavuutta ja niitä koskevaa koulutusta; 45. Pyytää komissiota säätämään palvelujen tarjoajien vastuuta koskevan pakollisen ohjeiston vain muutamia palveluja (asennus- ja rakennuspalveluja, lääkärin ja tietotekniikan palveluja) koskevaksi; 46. Kehottaa komissiota ehdottamaan muutosta kuluttajansuojasta etäsopimuksissa 20. toukokuuta 1997 annettuun Euroopan parlamentin ja neuvoston direktiiviin 97/7/EY ((EYVL L 144, 4.6.1997, s. 19.)), jotta voitaisiin käsitellä kysymystä siitä, miten suhtautua kuluttajaan, joka ei vahvista tilausta palvelun tai tavaran maksuttoman käyttöajan päätyttyä; 47. Pyytää komissiota ehdottamaan tarkistusta sitä korvausjärjestelmää koskevista yhteisistä säännöistä, jota sovelletaan jos matkustajalta säännöllisessä lentoliikenteessä evätään pääsy lennolle 4. helmikuuta 1991 annettuun asetukseen (ETY) 295/91 ((EYVL L 36, 8.2.1991, s. 5.)), jotta siihen sisällytettäisiin lauseke, jolla toimijat velvoitetaan tiedottamaan matkustajille kaikista mahdollisista paikkavarausten ylittämisen («overbooking») riskeistä ja jolla nykyisiä vahinkovastuurajoja korotetaan; 48. Kehottaa puhemiestään välittämään tämän päätöslauselman komissiolle ja neuvostolle.